題解禹玉文卷後
作者：陳造
朝代：宋

paragraphs: 平生解公子，器質美無度。
長加進學鞭，猶後趣時步。
充腸笠澤書，脫手彈丸句。
儕輩無爭衡，儒先有延譽。
豈應如老夫，嘖嘖聲不遇。
表表蠹齋翁，容易九原去。
石交不在眼，頼子慰遲暮。
新文爛錦繡，夫我何足赴。
凜凜傳遠計，堂堂濟世具。
葆愛今其時，自視要嬰孺。
白璧不受塵，素絲易成汙。
毋爲樗木散，寧作鐵硯鑄。
良晨有逢年，逸足看取路。
吾言信惡石，敢謂愛莫助。